《王夫人挽词》
宋代·郭印

吁嗟兰德已云翩，空见佳城在九原。
无禄久虚南涧藻，有姑谁慰北堂萱。
苦荼独御安天命，曒日同归信誓言。
诸子欲知遗恨事，陇头长听水潺湲。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。